[{"text_idx": "#000004", "text": "Embannet gant Yoran Embanner, al levr savet gant Yves Mathelier \u201cLe breton parle\u0301 dans le pays gue\u0301randais\u201d a ziskouez dibarded unan eus ar rannyezhou\u0300 keltiek komzet e Breizh e-pad kantvedou\u0300. E-pad un abadenn e salon\u0303s al levriou\u0300 Gwenrann, d\u2019an 19 a viz Du, Yves Mathelier en doa respontet d\u2019un nebeud goulennou\u0300 savet gant Pierre-Emmanuel Marais."}, {"text_idx": "#000005", "text": "Neuze, Yves, penaos eo deuet ar son\u0303j dit splujan\u0303 \u2019barzh rannyezh bro Gwenrann ?"}, {"text_idx": "#000006", "text": "Ar c\u2019hentan\u0303 gwech \u2019m eus bet anaoudegezh eus rannyezh Bourc\u2019h-Baz e oa e-pad ur gentel brezhoneg savet gant Christian Joseph Guyonvarc\u2019h, kelenner pa oan studier e skol-veur Naoned. Da c\u2019houde, evit gouzout muioc\u2019h, em eus graet furchadennou\u0300. Me \u2019zo aet war-zu teuliadou\u0300 an ALBB savet gant Pe\u0302r ar Rouz. Lennet \u2019m eus ar pennad \u00ab studi war ar rannyezh brezhoneg e ledenez Vaz \u00bb skrivet gant Emile Ernault e-barzh Bulletin arche\u0301ologique de l\u2019Association Bretonne, 1882, hag ivez ar ganaouenn dan\u0303s-tro merc\u2019hed Bourc\u2019h-Baz e-barzh Bulletin de l\u2019association bretonne en 1887 ha testennou\u0300 all skrivet gant Hersart de la Villemarque\u0301 ha Pierre Bezier. Goude \u2019m eus studiet ur bern pennadou\u0300 skrivet gant Emile Ernault, kalz a notennou\u0300 diwar-benn rannyezh bro Gwenrann. Mankout a rae din ur sell hollek. Rummet \u2019m eus ar geriou\u0300 dastumet, frazennou\u0300, testennou\u0300 ha ken\u0303veriet \u2019m eus labour Emile Ernault gant roudou\u0300 all war an distagadur, ar yezhadur..."}, {"text_idx": "#000007", "text": "Traou\u0300 nevez \u2019zo breman\u0303 ?"}, {"text_idx": "#000008", "text": "Hiziv an deiz e vez graet studiadennou\u0300 ganin ha gant Gildas Buron, gouiziegezhiou\u0300 nevez diwar-benn rannyezh bro Gwenrann. Gant hiraezh e c\u2019hortozan al levr hir hag a vo savet gant Gildas Buron war ar rannyezh-se. Kavout a reer dija meur a zanvez gant ar pennadou\u0300 a bep seurt skrivet gantan\u0303."}, {"text_idx": "#000009", "text": "Neuze, Yves, distroomp un tamm en istor, istor ar vro, bro Gwenrann, hag istor ar yezh aman\u0303 : pegoulz ha penaos \u2019oa erruet ar brezhoneg e Bro-Naoned dre vras ?"}, {"text_idx": "#000010", "text": "Roudou\u0300 koshan\u0303 Breizhiz war vord al Liger \u2019oa skrivet gand Sidoine Appolinaire e 469 \u00ab Britonii supra ligerim sitos \u00bb, met n\u2019eo ket sur e oa e Bro-Naoned da vat. Neoazh, Gre\u0301goire de Tours en doa diskouezet deomp tri darvoud e fin ar VI\u00b0 kantved :"}, {"text_idx": "#000014", "text": "Gant an testennou\u0300-se e weler ez eus bet feulster a-enep eskopti Naoned e Bro Gwenrann. Son\u0303jal a reer ez eus bet un aloubadenn soudarded er vro. Met ne ziskouez ket ez eus bet eus ar brezhoneg er vro d\u2019ar mare-se. Moarvat e voe komzet ar brezhoneg a-raok e bro Gwenrann. Evidon nep den a zispleg an dra-se. Penaos \u2019oa bet staliet ar brezhoneg e Bro-Naoned a chom ul luziadell."}, {"text_idx": "#000016", "text": "Un dra zo sur, bout \u2019oa un aloubadenn gant Breizhiz e Bro-Naoned, ar pezh a zispleg ez eus ke\u0302riadennou\u0300 o kregin\u0303 gant Tre\u0301 e kornog Bro-Naoned. An darn vrasan\u0303 eus ar c\u2019he\u0302riadennou\u0300 e Tre\u0301- zo lec\u2019hiet e bro Gwenrann, ar re all en em gav e-kichen ste\u0302riou\u0300 Gwalenn, Don, Isac ha Brivet. Koulskoude, kavout a reer ur bern lec\u2019hiou\u0300 gant un anv brezhoneg pe keltieg er vro."}, {"text_idx": "#000018", "text": "Kavout a reer un ger galianeg bennak, evel e\u0301din (lann) a gostez Ruzieg (Rouge\u0301), pe dreu (draweg) en-dro da Kastell-Briant, pe bran (brenn) e Bro-Raez, pe kernaon\u0303 (kraon\u0303) en-dro da Levieg (Lege\u0301), pe balai (balan) e kornog Bro-Naoned. Bout \u2019zo kalz a c\u2019heriou\u0300 galianek e meur a rannyezh c\u2019hallek e Bro-C\u2019hall."}, {"text_idx": "#000020", "text": "Roudou\u0300 \u2019zo eus ar brezhoneg e gallaoueg Bro-Naoned. Kavout a reer, un nebeud geriou\u0300 brezhoneg dastumet e Gwenvenez-Penfaou, Blaen, Bouvron, Kroazieg (Crossac), La Chapelle des Marais ha Severeg. Ar geriou\u0300-se zo dibaot. Kavout a reer un nebeud geriou\u0300 brezhoneg, lakaomp : kik, trinchon\u0303, beurlu, brin\u0303s, be\u0308ye\u0300nn, heuje\u0308, trae\u0300, drog.... Ar c\u2019hentan\u0303 ger a fell din komz diwar-e-benn a zo ar verb gallaoueg oua\u0300le\u0308. Rannyezh gallaoueg Gwenvenez-Penfaou a implij ar ge\u0302r oua\u0300le\u0308 a dalv len\u0303van\u0303, gouelan\u0303 e Bro-Gwened. Neuze e oa kentoc\u2019h ul liamm gant an henvrezhoneg (brezhoneg kozh). Koulskoude daoust ma n\u2019eo ket bet skrivet en diellevriou\u0300 kozh, sur omp e teu eus an henvrezhoneg abalamour en henvrezhoneg ne groge ket ar ger-man\u0303 gant ur g evel \u2019vez e kembraeg (wylo), e kerneveg (oula) pe e gwenedeg uhel (ouelein)."}, {"text_idx": "#000021", "text": "Hag un dazont a vefe evit ar gwenranneg ? D\u2019az son\u0303j e vefe tu da adsevel ar gwenranneg, da skouer deskin\u0303 ar rannyezh-se da skolidi skoliou\u0300 Gwenrann pe Sant-Nazer, pe Naoned zoken ?"}, {"text_idx": "#000022", "text": "Marv eo ar gwenranneg. Koulskoude ar brezhoneg e bro Gwenrann hag e Bro-Naoned a zo studiet. Kalz a dud a zesk ar brezhoneg dre skoliou\u0300 pe dre genteliou\u0300 noz. Un dra zo sur, ar brezhoneg en deus gwriziou\u0300 e Liger Atlantel ha dav eo da dud ar vro kompren ha gouzout an dra-se."}, {"text_idx": "#000023", "text": "Da lenn ivez / A\u0300 lire e\u0301galement"}]